Assassination Classroom
Assassination Classroom (暗殺教室, Ansatsu Kyōshitsu?, azərb. Sui-qəsd sinfi‎) — Yuusey Matsui tərəfindən çəkilmiş və yazılmış manqa seriyası. Manqa seriyası 2012-ci ilin iyulundan 2016-cı ilin martına kimi Shueisha nəşriyyatının "Weekly Shōnen Jump" jurnalında nəşr olunmuşdur və Viz Media tərəfindən Şimali Amerika regionu üçün lisenziyalaşdırılmışdır. Manqa səkkizayağa bənzər və həddən artıq güclü olan müəllimdən və 1 il ərzində həmin müəllimin Yeri məhv etməsinin qarşısını almaq üçün ona sui-qəsd təşkil etməklə vəzifələndirilən şagirdlərdən bəhs edir. 2016-cı ilin iyuluna qədər manqanın Yaponiyada 20 milyon tirajla 21 tankobon cildi nəşr olunmuşdur. Brain's Base tərəfindən istehsal olunmuş OVA 2013-cü ilin oktyabrından noyabrına qədər Jump Festa tədbirində ekranlaşdırılmışdır. Daha sonra Lerche studiyası anime serialının istehsalına başlamış və anime 2015-ci ilin yanvarında Fuji TV kanalında göstərilməyə başlamışdır. 2016-cı ilin yanvarından iyununa kimi ikinci mövsümü nümayiş olunmuşdur. Anime adaptasiyası Şimali Amerikada Funimation, Avstraliya və Yeni Zelandiyada Madman Entertainment tərəfindən lisenziyalaşdırılmışdır. 21 mart 2015-ci ildə film adaptasiyası yayımlanmışdır. 25 mart 2016-cı ildə isə bu filmin sikveli — "Sui-qəsd sinfi: Məzuniyyət" ekranlaşdırılmışdır.